BBIK บวกแรง 5% ลุ้นงบ Q4 สดใส ตุนแบ็กล็อกแน่น 431 ลบ.
BBIK วิ่งต่อ 5% ส่งซิกไตรมาส 4/65 ผลงานแจ่ม เดินหน้าขยายธุรกิจในต่างประเทศผ่านแผนการควบรวมกิจการและการจัดตั้งบริษัทย่อยอย่างต่อเนื่อง พร้อมโชว์แบ็กล็อก 431 ล้านบาท
BBIK วิ่งต่อ 5% ส่งซิกไตรมาส 4/65 ผลงานแจ่ม เดินหน้าขยายธุรกิจในต่างประเทศผ่านแผนการควบรวมกิจการและการจัดตั้งบริษัทย่อยอย่างต่อเนื่อง พร้อมโชว์แบ็กล็อก 431 ล้านบาท
15 ธ.ค. 2565

ผู้สื่อข่าวรายงานว่า วันนี้ (15 ธ.ค.65) ราคาหุ้น บริษัท บลูบิค กรุ๊ป จำกัด (มหาชน) หรือ BBIK ณ เวลา 10:28 น. อยู่ที่ระดับ 137 บาท บวก 6.50 บาท หรือ 4.98% สูงสุดที่ระดับ 138 บาท ต่ำสุดที่ระดับ 130 บาท ด้วยมูลค่าการซื้อขาย 48.15 ล้านบาท

โดยก่อนหน้านี้ นายพชร อารยะการกุล ประธานเจ้าหน้าที่บริหาร BBIK กล่าวว่า มั่นใจผลประกอบการไตรมาส 4/2565 มีทิศทางที่ดี หนุนทั้งปี 2565 โตทะลุเป้า 70% จากปีก่อนที่มีรายได้ 304 ล้านบาท และมีกำไรสุทธิ 66 ล้านบาท โดยเป็นผลจากการรุกเพิ่มการให้บริการที่หลากหลายพร้อมการขยายธุรกิจในต่างประเทศ ผ่านแผนการควบรวมกิจการและการจัดตั้งบริษัทย่อยอย่างต่อเนื่อง ทำให้บริษัทสามารถรองรับกระแสความต้องการทำดิจิทัลทรานส์ฟอร์เมชันขาขึ้น ให้ครอบคลุมมากขึ้นทั้งในและต่างประเทศ
ทั้งนี้ในส่วนของบริษัทย่อยเริ่มทยอยสร้างรายได้ทั้งบริษัท จีเอ็มวีพาย จำกัด ที่ปรึกษาระบบ SAP ครบวงจร, บริษัท บลูบิค ไททันส์ จำกัด ผู้เชี่ยวชาญด้านไซเบอร์ซิเคียวริตี้ และบริษัท บลูบิค โกลบอล จำกัด ที่ดูแลการขยายธุรกิจในต่างประเทศ ซึ่งขณะนี้สามารถรองรับงานในตลาดยุโรปและเอเชียตะวันออกเฉียงใต้ ได้แก่ สหราชอาณาจักร (UK) สิงคโปร์ อินโดนีเซีย และล่าสุดได้มีการจัดตั้งบริษัทย่อยที่เวียดนาม โดยวันที่ 1 ธ.ค.นี้ เตรียมจัดงานแถลงทิศทางผลการดำเนินงาน ซึ่งมั่นใจว่าจะเติบโตแบบก้าวกระโดดในปีหน้า
สำหรับผลประกอบการ 9 เดือนแรกของปี 2565 บริษัทมีรายได้รวม 425 ล้านบาท เติบโต 115% จากปีก่อน ในขณะที่กำไรสุทธิ 100 ล้านบาท เติบโต 119% จากปีก่อน ซึ่งโตสวนกระแสเศรษฐกิจโลก พร้อมคาดรายได้จากต่างประเทศมากกว่า 42 ล้านบาท นอกจากนี้ยังมีงานในมือ (Backlog) อีก 431 ล้านบาท